5. Nedlæggelse af offentlige el-delebiler i Hammel, Hadsten og Hinnerup (Åben)
Tidl. politisk behandling BY, 25.06.19, pkt. 99
Forventet sagsgang
TM-U, ØK, BY
Lovgrundlag
SAGENS INDHOLD
Byrådet skal i denne sag tage stilling til, om forsøgsordningen med offentlige el-
delebiler i [adresse] skal fortsætte eller ej. Der er foretaget en evaluering 
af forsøgsordningen, som er beskrevet nærmere i bilaget til sagen.
Byrådet nedsatte 18. december 2018 et midlertidigt § 17, stk. 4-udvalg, der bl.a. skulle udarbejde 
anbefalinger til udmøntning af en pulje til miljøvenlig transport og CO2-reduktion.
På det midlertidige udvalgs anbefaling afsatte Byrådet 25. juni 2019 i alt 330.000 kr. til oprettelse og 
indledende drift af tre offentlige el-delebiler ved administrationsbygningerne i henholdsvis Hadsten, 
Hammel og Hinnerup.
Forsøgsordningen med de tre offentlige el-delebiler er et samarbejde mellem Favrskov Kommune og AURA 
Energi. Det er arrangereret sådan, at bilerne er til rådighed for kommunens ansatte på hverdage mellem 
kl. 7.00 og 16.00, og i den resterende tid kan borgere gennem et individuelt abonnement hos AURA benytte 
sig af bilerne. [adresse] betaler et fast månedligt beløb for at have bilerne til rådighed i det 
nævnte tidsrum. Borgerne afregner direkte med AURA.
                                                                                                                                                                                                   
Formålet med forsøgsordningen er at reducere CO2-udledningen på transportområdet i [adresse] ved at 
skabe kendskab til elbilisme hos borgere og kommunalt ansatte.
Ordningen blev lanceret i marts 2020, og det er indskrevet i indsatskataloget til Klimaplan 2050, at 
ordningen evalueres ved udgangen af 2022.
COVID-19 har medført flere lange perioder med hjemsendte medarbejdere, hvorfor det indtil foråret 2022 
har været vanskeligt at give en retvisende evaluering af bilerne. Den aktuelle evaluering, der er nærmere 
beskrevet i bilaget til sagen, baserer sig derfor på data fra 1. marts 2022 til 23. september 2022.
Ordningen er evalueret på følgende fire parametre: benyttelse, CO2-besparelse, økonomi og 
brugertilfredshed. 
De tre el-delebiler har i perioden, som evalueringen baserer sig på, samlet set kørt 412 ture svarende til et 
gennemsnit på 23 ture pr. bil pr. måned. Af de gennemsnitlige 23 månedlige ture er 18 kørt af kommunens 
ansatte og fem er kørt af borgere. I perioden har 50 unikke brugere benyttet sig af bilerne. 29 er kommunalt 
ansatte, og 21 er borgere.
[adresse]: EMN-2020-31922
Dok-ID: 3460440
Sagsbehandler: mosc
Teknik- og Miljøudvalget
11. januar 2023  16:00
Med udgangspunkt i benyttelsen fra 1. marts 2022 til 23. september 2022 kører hver af de tre el-delebiler i 
gennemsnit knap 15.000 km årligt. Det svarer til en samlet CO2-besparelse for alle tre biler på 5.772 kg 
CO2 pr. år, såfremt man regner med, at kilometerne alternativt var kørt i en gennemsnitlig benzinbil. 
Med udgangspunkt i benyttelsen fra 1. marts 2022 til 23. september 2022 er Favrskov Kommunes udgift til 
ansattes kørsel i el-delebilerne 6,98 kr. pr. km. Sammenholdt med befordringsgodtgørelsestaksten, der i 
2022 er 3,70 kr. pr. km, er de kommunalt ansattes kørsel i el-delebilerne altså 3,28 kr. dyrere pr. km 
sammenlignet med kørsel i egen bil.
De medarbejdere, der har benyttet el-delebilerne mest, er blevet spurgt til deres oplevelse af ordningen. 
Der er overordnet set stor tilfredshed med bilerne, og der er ikke nogen, der problematiserer, at bilerne 
kører på el. Flere oplever dog, at der ofte ikke er en delebil til rådighed, når de har brug for en. 
Det har ikke været muligt at spørge de borgere, der har benyttet sig af ordningen, til deres oplevelse, da 
deres kontaktoplysninger af GDPR-hensyn ikke har været tilgængelige for forvaltningen.
VURDERING
Med udgangspunkt i evalueringen vurderer Teknik og Miljø, at det med el-delebilsordningen er lykkedes at 
opnå en tilfredsstillende benyttelse og dermed et tilfredsstillende kendskab til elbilisme blandt borgere og 
ansatte. 
På trods af at el-delebilsordning estimeres at levere en vis CO2-besparelse, vurderes det, at den nuværende 
ordning er for omkostningstung for Favrskov Kommune, når man sammenholder udgiften for de kommunalt 
ansattes kørsel i el-delebilerne med udgiften til den aktuelle befordringsgodtgørelse.
Det er umiddelbart ikke en udfordring, at delebilerne er eldrevne. Det er derimod en udfordring, at der ikke 
er delebiler nok til at understøtte de kommunale medarbejderes kørselsbehov. Det vil kræve betydeligt flere 
biler at opnå den nødvendige fleksibilitet i ordningen, men da flere biler vil øge udgifterne, vurderes dette 
ikke at være en mulig løsning.
Teknik og Miljø vurderer, at el-delebilsordningen som forsøgsordning har opfyldt de ønskede mål, men at 
el-delebilsordningen ikke bør fortsætte i sin nuværende form. Det anbefales således, at Favrskov Kommune 
opsiger samarbejdsaftalen med AURA Energi. 
AURA Energi har meddelt forvaltningen, at de forventer at nedlægge de tre delebiler, såfremt [adresse] 
Kommune skulle vælge at opsige samarbejdsaftalen. AURA Energi begrunder dette med, at bilerne ikke 
benyttes tilstrækkeligt af borgere til, at AURA ønsker at fortsætte ordningen uden Favrskov Kommunes 
engagement. Prisen for borgernes anvendelse af bilerne har været 55 kr. pr. påbegyndt halve time, såfremt 
der ikke tegnes abonnement. 
ØKONOMI
Favrskov Kommune betaler 6.000 kr. pr. bil pr. måned i abonnement til AURA Energi. Det vil sige, at den 
samlede udgift for alle de tre biler er 216.000 kr. om året. Elektricitet, forsikring og vedligehold er indeholdt 
i prisen.
Driften af el-delebilerne er aktuelt finansieret af puljen til miljøvenlig transport og CO2-besparelser.
INDSTILLING
Direktøren for Teknik og Miljø indstiller til Byrådet:
1.
At samarbejdsaftalen med AURA Energi om el-delebilerne opsiges, og at el-delebilsordningen 
dermed nedlægges.
BESLUTNING
Teknik- og Miljøudvalget, 11. januar 2023
Fraværende: Lucas Ravn
Indstilles godkendt.
Bilag
1.
Evaluering af Favrskov Kommunes eldelebiler i Hammel, Hadsten og Hinnerup (3451062)
